钦定古今图书集成/明伦汇编/氏族典/第026卷 > 《王应麟姓氏急就篇》 > 洪咨夔
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪咨夔

按《宋史洪咨夔传》：“咨夔字舜俞，于潜人。嘉定二年进
士，授如皋主簿，寻试为饶州教授，授南外宗学教授，
以言去。丁母忧，服除，应博学宏词科。崔与之帅淮东，
辟置幕府。与之帅成都，请于帝，授咨夔籍田令，通判
成都府。寻知龙州，还为秘书郎，迁金部员外郎。会诏
求直言，慨然曰：‘吾可以尽言悟主矣’。其父见其疏曰：
‘吾能吃茄子饭，汝无忧’。”史弥远读至“济王之死，非陛
下本心”，大恚，掷于地。转考功员外郎，转对，复言李全
必为国患，于是台谏交论，镌二秩，读书故山。弥远死，
以礼部员外郎召入见，拜监察御史，擢殿中侍御史。
越三日，擢中书舍人，寻兼权礼部侍郎，与真德秀同
知贡举，俄兼直学士院。上疏乞祠，帝勉留之。迁吏部
侍郎，擢给事中，进刑部尚书，拜翰林学士、知制诰。求
去益力，加端明殿学士，卒。御笔：“洪咨夔鲠悫忠亮，有
助新政，与执政恩例，特赠两官。”